Rozsudok Všeobecného súdu (ôsma komora) z 10. apríla 2018 – Alcogroup a Alcodis/Komisia
(vec T‑274/15)
„Žaloba o neplatnosť – Hospodárska súťaž – Kartely – Trh s bioetanolom a etanolom – Správne konanie – Rozhodnutie, ktorým sa nariaďuje inšpekcia – Preskúmavacie právomoci Komisie – Ochrana dôvernosti komunikácie medzi advokátmi a klientmi – Dokumenty vymieňané v nadväznosti na predchádzajúcu inšpekciu – Odmietnutie Komisie prerušiť predmetné konania o porušení – Akt, ktorý nie je možné napadnúť žalobou – Neprípustnosť“
1.      Žaloba o neplatnosť – Preskúmanie zákonnosti – Kritériá – Zohľadnenie len skutkových a právnych okolností existujúcich v čase prijatia sporného aktu
(článok 263 ZFEÚ)
(pozri bod 61)
2.      Akty inštitúcií – Rozhodnutie – Platnosť – Posúdenie nezávisle od prípadných nezrovnalostí pri výkone
(pozri bod 63)
3.      Žaloba o neplatnosť – Akty, ktoré možno napadnúť žalobou – Pojem – Akty so záväznými právnymi účinkami – Prípravné akty – Vylúčenie
(článok 263 ZFEÚ)
(pozri body 71 – 75, 80)
4.      Žaloba o neplatnosť – Žaloba proti rozhodnutiu, ktorým sa zamietlo späťvzatie alebo zmena skoršieho aktu – Prípustnosť závislá od možnosti napadnúť dotknutý akt
(článok 263 ZFEÚ)
(pozri bod 76)
5.      Žaloba o neplatnosť – Akty, ktoré možno napadnúť žalobou – Akty so záväznými právnymi účinkami – Správne konanie o uplatnení pravidiel hospodárskej súťaže – Opatrenia prijaté počas konania inšpekcie – Možnosť napadnúť konečné rozhodnutie prijaté Komisiou na základe pravidiel hospodárskej súťaže
(článok 263 ZFEÚ)
(pozri bod 91)
6.      Právo Európskej únie – Zásady – Právo na účinnú súdnu ochranu – Neprípustnosť žaloby o neplatnosť podanej proti opatreniam, ktoré nemajú záväzné právne účinky – Možnosť osôb podliehajúcich súdnej právomoci napadnúť takéto opatrenia prostredníctvom žaloby o mimozmluvnú zodpovednosť Únie
(článok 263 ZFEÚ a článok 340 druhý odsek ZFEÚ)
(pozri bod 92)
Predmet
Návrh podľa článku 263 ZFEÚ na zrušenie rozhodnutia Komisie C(2015) 1769 final z 12. marca 2015, adresovaného Alcogroup, ako aj všetkým spoločnostiam, ktoré priamo alebo nepriamo kontroluje, vrátane Alcodis, týkajúceho sa konania o uplatnení článku 20 ods. 4 nariadenia Rady (ES) č. 1/2003 (AT.40244 – Bioethanol), a listu Komisie z 8. mája 2015 adresovaného Alcogroup v rámci vyšetrovaní AT.40244 – Bioethanol a AT.40054 – Oil and Biofuel Markets
Výrok rozsudku
1.
Žaloba sa zamieta ako neprípustná.
2.
Alcogroup a Alcodis znášajú svoje vlastné trovy konania a sú povinné nahradiť trovy konania, ktoré vznikli Európskej komisii, vrátane trov konania o nariadení predbežného opatrenia.
3.
Orde van Vlaamse Balies, Ordre des barreaux francophones et germanophone a Ordre français des avocats du barreau de Bruxelles znášajú svoje vlastné trovy, ktoré im vznikli v tomto konaní.